ไฟแนนซ์ทูเดย์
โดย...ใจฮิน
3 มี.ค. 2559

โดย...ใจฮิน
#สมชัย สัจจพงษ์ ปลัดกระทรวงการคลัง ประธานอนุกรรมการปิดบัญชีโครงการรับจำนำข้าว ประกาศเลื่อนการประชุมปิดบัญชีจากวันที่ 4 มี.ค. เป็นวันที่ 8 มี.ค.นี้  ปลัดอู้ ยืนยันว่า ปิดลงแน่นอนไม่ว่าข้าวจะอยู่ครบหรือไม่ครบ
#วันที่ 11 ส.ค. 2559 การคุ้มครองเงินฝากของสถาบันคุ้มครองเงินฝาก (สคฝ.) จะเหลือ 1 ล้านบาท ต่อ 1 บัญชี ต่อ 1 สถาบันการเงิน จากเดิมที่คุ้มครองเงินฝากที่ 25 ล้านบาท โดย กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ประธาน สคฝ. ยืนยันไม่กระทบผู้ฝากเงินและสถาบันการเงิน เนื่องจากสถาบันการเงินของไทยปัจจุบันแข็งแรงมีปัญหาเหมือนปี 2540 ได้ยาก
#เอกชนยังไม่มีใครสนใจทำโครงการบ้านประชารัฐ ทำให้ จักรกฤศฏิ์ พาราพันธกุล อธิบดีกรมธนารักษ์ ต้องเร่งนำร่องโครงการนี้โดยว่าจ้างเอกชนให้มาก่อสร้างและบริหารโครงการบ้านประชารัฐในที่ราชพัสดุจำนวน 1,000 ยูนิต ให้ผู้อยู่อาศัยเช่าเดือนละ 3,000 บาท เป็นการเลี้ยงโครงการนี้ที่รัฐบาลให้ความสำคัญไม่เฉาตายไปเสียก่อน
#คณะโครงการบ้านประชารัฐที่ธนาคารอาคารสงเคราะห์ (ธอส.) จะดำเนินการนำสินทรัพย์รอการขายไม่ขาย ยังต้องรอให้การแต่งตั้ง ฉัตรชัย ศิริไล ได้รับการแต่งตั้งเป็นกรรมการผู้จัดการคนใหม่อย่างเป็นทางการ ก็จะมีการเปิดตัวโครงการนี้ในทันที
#นรินทร์ กัลยาณมิตร ผู้ตรวจราชการกระทรวงการคลัง เป็นประธานในการประชุมโครงการสืบค้นข้อมูล 3 กรมภาษี ตามนโยบายของ อภิศักดิ์ ตันติวรวงศ์ รมว.คลัง ที่ให้การบูรณาการของ 3 กรมภาษี เกิดขึ้นจริงในทางปฏิบัติให้ได้ภายใน 6 เดือน เพื่อลดการรั่วไหลของการเก็บภาษี
คนสงสัยว่าทำไม ประสงค์ พูนธเนศ อธิบดีกรมสรรพากร ไปออกรายการเจาะข่าวเด่นของพิธีกรคนดังที่กำลังถูกจับตามองด้านจริยธรรม ชาวเน็ตโจมตีว่าหน่วยงานรัฐไม่เห็นความสำคัญของการปราบปรามทุจริตคอร์รัปชั่นหรือไร โดยเฉพาะกรมสรรพากรที่ยังมีคดีโกงคืนภาษีมูลค่าเพิ่มส่งออกค้างอยู่ 
เรื่องนี้กรมสรรพากรต้องชี้แจงว่าที่ออกอากาศไปเป็นเทปบันทึกภาพ จัดทำตั้งแต่ก่อนศาลจะมีคำพิพากษา ช่วงนี้ท่านอธิบดียุ่งกับการปรับโครงสร้างภาษีไม่ค่อยมีคิวว่างไปไหน